اگر سینہ دہک رہا ہو تو کیا چپ رہے کوئی جون ایلیا غزلیں
سینہ دہک رہا ہو تو کیا چپ رہے کوئی 
کیوں چیخ چیخ کر نہ گلا چھیل لے کوئی 
ثابت ہوا سکون دل و جاں کہیں نہیں 
رشتوں میں ڈھونڈھتا ہے تو ڈھونڈا کرے کوئی 
ترک تعلقات کوئی مسئلہ نہیں 
یہ تو وہ راستہ ہے کہ بس چل پڑے کوئی 
دیوار جانتا تھا جسے میں وہ دھول تھی 
اب مجھ کو اعتماد کی دعوت نہ دے کوئی 
میں خود یہ چاہتا ہوں کہ حالات ہوں خراب 
میرے خلاف زہر اگلتا پھرے کوئی 
اے شخص اب تو مجھ کو سبھی کچھ قبول ہے 
یہ بھی قبول ہے کہ تجھے چھین لے کوئی 
ہاں ٹھیک ہے میں اپنی انا کا مریض ہوں 
آخر مرے مزاج میں کیوں دخل دے کوئی 
اک شخص کر رہا ہے ابھی تک وفا کا ذکر 
کاش اس زباں دراز کا منہ نوچ لے کوئی